Fredagscafeen – hop over det lave gærde
10 november , 2011 - af Charlotte - Kategori: julehygge, julestress, planlægning i hverdagen, spring over det lave gærde, uddelegere
Puha, ånder dybt og lettet ud, det blev en meget travl uge, men alligevel god.
Det lykkedes at navigere gennem Guldbryllup og fødselsdag, og i skrivende stund mangler
jeg blot liiiige en børnefødselsdag her i eftermiddag for 17 piger i 2. klasse.
Så hvis du ikke har andet på programmet, så kig gerne forbi og giv en hånd med.
Jeg byder på stærk kaffe, eller hvad med en whiskysjus?
I år har jeg uddelegeret med hård hånd. Vi holder fødselsdagen sammen med to andre forældrepar, og da det er os, der lægger hus til, så har jeg bedt de andre om at stå for madlavning og underholdning.
Jeg har købt engangsservice, og borddækningen er klaret allerede.
Belært af erfaring, er jeg blevet væsentligt bedre til at hoppe over det lave gærde og til at uddelegere.
Selvfølgelig er det ikke altid den lette løsning, der er den bedste. Det kan også være en fornøjelse at gøre noget ekstra ud af det. Men der hvor det alligevel ikke har den store betydning, kan det altså være godt betale sig at spare lidt på energien, så du ikke bliver helt drænet, men i stedet har overskud til at kunne være nærværende og tilstede.
Om kort tid begynder forberedelserne til julen, en tid, der meget let kan blive stressende.
Så her har jeg også intentioner om at være på forkant.
Jeg overvejer f.eks. at overlade en del af julegaveindkøbene til min teenagedatter, som elsker at shoppe.
Og tilberedningen af julemaden bliver fordelt blandt alle gæsterne.
Så jeg har overskud til det vigtigste, og kan nyde julens hygge med familien.
Men sæt dig nu ned her i min nye sofa, blot du rykker dig, så den er klar til mig i aften efter børnefødselsdagen. Prøv at tænke lidt over disse spørgsmål;
Er der nogle områder i dit liv, hvor du kunne blive bedre til at hoppe over det lave gærde?
Eller opgaver, du ligefrem kunne uddelegere?
“De ting, der betyder mest, må aldrig blive ofre for de ting, som betyder mindst”
←Love quote
Have fun→